Af sjónarhóli stjórnar . Læknar , velkomnir á 21. öldina - virkjum heimasíðuna ! Sigurdís Haraldsdóttir Heimasíðu Læknafélags Íslands var hleypt af stokkunum árið 2003 ásamt undirsíðum fyrir hin ýmsu fagfélög . Mikil vinna hefur verið lögð í að gera síðuna sem glæsilegasta og undanfarið hafa þónokkrar breytingar verið gerðar sem gera hana notendavænni og er hún nú að mínu mati komin í ágætt horf . Hins vegar hefur umferð um síðuna ekki verið mikil og ljóst að nú þegar umgjörðin er klár , þarf að leggja meiri vinnu í raunverulegt innihald síðunnar . En hver er tilgangurinn með slíkri síðu , hvað á hún að innihalda og hverjum á hún að gagnast ? Heimasíðan er klárlega góður vettvangur fyrir Læknafélag Íslands til að miðla upplýsingum til sinna félagsmanna . Kjarasamningar , lög félagsins , Codex Ethicus ásamt upplýsingum um stjórn og nefndir er nú þegar að finna á síðunni auk ýmissa annarra gagnlegra upplýsinga . Auk þess hefur framkvæmdastjóri félagsins skrifað skemmtilega og fræðandi pistla um málefni líðandi stundar sem eru orðnir ómissandi á hverjum föstudegi . Nýlega var orlofssíðan opnuð en hún gerir læknum kleift að sækja um orlofsbústaði á rafrænan hátt en auk þess eru sendar út tilkynningar sem auðvelda félagsmönnum að fylgjast með því hvaða bústaðir eru lausir hverju sinni . Fagfélögin hafa verið misvirk í því að nýta sér sín heimasvæði . Þar má til dæmis taka sér Félag íslenskra heimilislækna til fyrirmyndar en þeir hafa haldið úti öflugri heimasíðu um árabil . Fagfélögin geta nýtt síðu sína til margra hluta , svo sem til að minna félagsmenn á komandi ráðstefnur , námskeið og fundi , halda úti upplýsingum um félögin og setja inn tengla um áhugaverð efni . Einnig er heimasíðan góður vettvangur fyrir hvers kyns umræður þar sem félagsmenn starfa oft á mörgum vinnustöðum . Á heimasíðu Félags ungra lækna hafa menn verið duglegir við að miðla upplýsingum um laus störf auk þess sem settar hafa verið inn upplýsingar um sérnám í útlöndum . Þar hafa læknar getað komið með fyrirspurnir til þeirra sem staddir eru úti í námi . Þannig er tilgangur heimasíðunnar tvíþættur . Hann lýtur annars vegar að starfsemi okkar stéttarfélags þar sem upplýsingamiðlun til félagsmanna er lykilþáttur . Hins vegar lýtur tilgangurinn að því að efla faglegt starf þar sem heimasvæði fagfélaganna eru í fararbroddi og skiptir þátttaka hvers félagsmanns í umræðum og fleiru miklu máli . En hver á að stýra því hvað fer inn á síðuna ? Ritstjórar hafa verið settir yfir hvert undirsvæði en ljóst er að síðan byggist ekki síður á virkni hins almenna félagsmanns . Allir félagsmenn geta stofnað til umræðna og komið með hugmyndir að efni sem hægt væri að setja inn . Heimasíðan getur því ekki virkað vel nema með þátttöku sem flestra en ritstjórarnir hljóta alltaf að bera ábyrgð á því efni sem fer inn á þeirra heimasvæði . Ljóst er að leggja þarf meiri vinnu í uppbyggingu heimasíðunnar og móta þarf stefnu um það hvernig hún þjóni best tilgangi sínum . Því hefur verið skipaður starfshópur um málefni heimasíðunnar en jafnframt er það von mín að félagsmenn láti meira til sín taka í uppbyggingu , nýtingu og þróun hennar .